KORKEIN HALLINTO-OIKEUS

				Päivämäärä		Numero
				21.1.2009		H 292/08

Oikeusministeriö

Viite: OM:n kirje 13.11.2008, nro OM 12/41/2007, dnro: OM004:00/2008

LAUSUNTO

Oikeusministeriö on pyytänyt korkeimman hallinto-oikeuden lausuntoa työryhmän mietinnöstä “Käsittelyn joutuisuus hallinnossa ja oikeussuojakeinot käsittelyn viivästyessä” (työryhmämietintö 2008:5). Korkein hallinto-oikeus on käsitellyt asiaa kansliaistunnossa 13.1.2009 ja esittää lausuntonaan kunnioittavasti liitteenä olevan muistion. 

Samalla korkein hallinto-oikeus kiinnittää huomiota yleisemminkin oikeusturvan perusteisiin ja hyvän hallinnon takeisiin, joilla on erityinen merkitys tarkasteltaessa hallintoa ja hallintolainkäyttöä toiminnallisena kokonaisuutena. Perustuslain 21§:n mukaisesti jokaisella on oikeus saada asiansa käsitellyksi asianmukaisesti ja ilman aiheetonta viivytystä lain mukaan toimivaltaisessa tuomioistuimessa tai muussa viranomaisessa. Olennainen merkitys on sillä, että oikeudenmukaisen oikeudenkäynnin ja hyvän hallinnon vaatimuksia on käsitelty näin toistensa yhteydessä. Hyvällä hallinnolla tarkoitetaan niin vaatimuksia viivytyksettömästä ja asianmukaisesta viranomaistoiminnasta kuin myös mainitussa perusoikeussäännöksessä tarkoitettua luetteloa hyvän hallinnon osakysymyksistä. Kun julkishallinto on laajentunut lähes kaikille aloille, hyvän hallinnon vaatimusten nostaminen perusoikeustasolle on ollut oikeusturvan kannalta tärkeä asia. 

Viivytyksetön asioiden käsittely ja oikeus saada asiassa päätös ovat perusvaatimuksia hallinnon toimivuudessa. Tältä kannalta on ollut merkittävää selvittää myös sitä, tarvitaanko erityisiä oikeussuojakeinoja käsittelyn viivästyessä. Toisaalta on valtiosäännön perusperiaatteet sekä hallinnon ja oikeudenkäytön erottaminen toisistaan otettava huomioon. Sellaista kehitystä, että hallinnon passiivisuudesta tai asioiden viipymisestä johtuvia ongelmia siirretään ensiasteena hallinto-oikeuksien ratkaistavaksi ei voida pitää perusteltuna. Tältä kannalta 
korkeimman hallinto-oikeuden oheisessa muistiossa on esitetty näkökohtia, jotka olisi otettava huomioon asian jatkovalmistelussa. Korkein hallinto-oikeus varaa tässä samalla tilaisuuden voida esittää tarkemman näkökantansa, mikäli mietinnössä tarkoitettujen oikeussuojakeinojen jatkovalmistelussa päädytään ehdotuksiin lainsäädäntötoimista. 

Presidentti		Pekka Hallberg

Kansliapäällikkö		Päivi Pietarinen